ORDE do 21 de decembro de 2007 sobre a aprobación definitiva do proxecto de modificación puntual do Plan Xeral de Ordenación Municipal no eido da UA-7 e a súa zona de influencia para a recualificación do solo industrial en residencial e dotacional do Concello de Pontevedra.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/01/2008

O Concello de Pontevedra remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, coas modificacións derivadas da Lei 15/2004, do 29 de decembro.
I. Antecedentes.
1. O Concello de Pontevedra dispón na actualidade de PXOM aprobado o 19 de decembro de1989.
2. Con data do 27 de outubro de 2005, a Dirección Xeral de Urbanismo emitiu informe previo á aprobación inicial dun proxecto anterior de modificación.
Con data do 3 de xullo de 2006, a Dirección Xeral de Urbanismo emitiu informe previo á aprobación inicial no cal se realizaron unha serie de observacións.
3. A modificación puntual foi aprobada inicialmente polo Pleno en sesión do 22 de setembro de 2006. Foi sometido a información pública mediante publicación de anuncios nos xornais Faro de Vigo e Diario de Pontevedra o 10 de outubro de 2006 e mediante publicación no DOG nº 214, do 7 de novembro, e no BOP nº 228, do 28 de novembro.
4. Informes sectoriais:
-Con data do 2 de outubro de 2006 solicitáronse os informes do Servizo de Usos do Litoral, o do Ministerio de Fomento, o de Renfe e o da Deputación de Pontevedra, sen que no expediente conste que se emitisen.
-Informe da Dirección Xeral de Desenvolvemento Sostible da Consellería de Medio Ambiente e Desenvolvemento Sostible sobre a non-necesidade de sometemento a avaliación estratéxica do 13 de setembro de 2006.
Decisión do 22 de marzo de 2007, da Dirección Xeral de Desenvolvemento Sostible, sobre a non-necesidade de avaliación ambiental estratéxica.
-Informe favorable da Dirección Xeral de Costas do Ministerio de Medio Ambiente do 8 de outubro de 2007.
5. Informes municipais previos á aprobación provisional: técnico do 19 de marzo de 2007 e xurídico do 16 de abril de 2007.
6. Foi aprobada provisionalmente polo Pleno en sesión do 20 de abril de 2007.
7. Orde do 7 de setembro de 2007, da conselleira de política Territorial, Obras Públicas e Transportes, na cal se resolvía non lle outorgar a aprobación definitiva á dita modificación puntual, sinalando unha serie de deficiencias que o concello emendará introducindo as oportunas correccións e logo de aprobalas elevará novamente o proxecto para a súa aprobación definitiva.
8. Informes municipais previos á aprobación provisional: técnico do 24 de setembro de 2007 e xurídico do 10 de outubro de 2007.
9. Nova aprobación provisional polo Pleno en sesión do 19 de outubro de 2007.
II. Consideracións e fundamentación.
1. A modificación é formulada polo Concello de Pontevedra e ten por finalidade a reordenación do ámbito de solo urbano integrado pola UA-7 (terreos da fábrica de Tafisa) e parcelas inmediatas de uso industrial para a súa recualificación como uso residencial, hoteleiro e terciario.
2. As razóns de interese xeral nas cales se fundamenta a formulación da modificación, de acordo co artigo 94.1º da Lei 9/2002, son as da mellora da ordenación urbanística pola desaparición de uso non desexable no interior do solo urbano (contaminación atmosférica e tráfico pesado relacionados coa fábrica), o aumento dos espazos libres públicos, a mellora e articulación das zonas residenciais periféricas cos espazos libres públicos e o río e a creación de novas dotacións públicas, encamiñándose así a obter os obxectivos que no dito artigo se citan.
3. Para os efectos previstos no artigo 117.2º da Lei 22/1988, do 28 de xullo, de costas, analizouse o proxecto e non se apreciou ningunha deficiencia no que atinxe ao cumprimento da lexislación en materia de costas.
4. Considéranse suficientemente emendadas as deficiencias postas de manifesto na orde da conselleira de Política Territorial, Obras Públicas e Transportes do 7 de setembro de 2007.
III. Resolución:
Visto canto antecede, resolvo:
Primeiro.-De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do PXOM do Concello de Pontevedra no eido da UA-7 e a súa zona de influencia.
Segundo.-Contra esta orde cabe interpoñer recurso contencioso-administrativo, ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar, no BOP, a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 21 de decembro de 2007.
María José Caride Estévez
Conselleira de Política Territorial, Obras Públicas
e Transportes